section_heading: Radnja
paragraph_text: Uskoro shvaća da su njegovi pokušaji rezbarenja kamena uzaludni pa si pokuša razrezati ruku, ali shvaća da je njegov mali nožić previše tup da bi probio kožu. Nakon toga si probada ruku, ali shvaća da neće moći razrezati kost. Nedugo potom nestane mu vode pa je Ralston prisiljen piti vlastiti urin. Njegovi video snimci postanu sve očajniji, a sam Aron osjeća da će uskoro umrijeti. Započne se prisjećati svojih ljubavnih veza i odnosa koji uključuju bivšu djevojku (Clémence Poésy), obitelj (Lizzy Caplan, Treat Williams, Kate Burton) i dvije planinarke koje je sreo netom prije nesreće. Nakon što se prisjetio života, Aron shvati da ga je sve što ikada napravio dovelo do ovog trenutka u kojem se sad nalazi i da mu je suđeno da umre sam u kanjonu.